**Работеща, пострадала от взрив на камина с водна риза**

1. **Обстоятелства:**

Пострадалата служителка е започнала работа на длъжност „озеленител“ без да е подписала трудов договор. В деня на инцидента й е възложено да запали камина с водна риза, от която се захранва локално парно за отопление в къща за гости. Около час и половина, след запалването на камината, тя се взривява и наранява смъртоносно в главата служителката.

**Причини за злополуката, нарушени нормативните актове и лица, допуснали нарушения:**

1. Използваната отоплителна инсталация представлява „работно оборудване” по смисъла на § 1, т.4 от ДР на Наредба № 7 за минималните изисквания за здравословни и безопасни условия на труд на работните места и при използване на работно оборудване (ДВ бр. 88/1999 г.). При проверката по работни места и по документи собственикът не представи изготвено досие на отоплителната инсталация, съдържащо: протоколи, актове и всички документи, отразяващи периодични изпитвания и проверки при експлоатацията и ремонтите, с което е нарушен чл.10, т.2 от Наредба № 7 за минималните изисквания за здравословни и безопасни условия на труд на работните места и при използване на работно оборудване (ДВ бр. 88/1999 г.).

2. При проверката се установи, че на работно място „Отоплителна инсталация”, разработените, утвърдени и обявени от работодателя писмени инструкции за безопасна работа с работното оборудване, са непълни. Те трябва да съдържат необходимата информация, в т.ч. условията за използване на работното оборудване; предвидимите ненормални ситуации; изискванията за безопасност и здраве при работа; извлечените от опит заключения при използването на работното оборудване. С това е нарушен чл. 166, ал.1 и ал.3 от Наредба № 7 за минималните изисквания за здравословни и безопасни условия на труд на работните места и при използване на работното оборудване /Д.В.,бр.88/1999 год./.

3. Работодателят не е извършил метрологичен контрол на манометъра като част от системата за контрол, свързана с безопасността на труда, с което е нарушен чл. 173, ал.2 от Наредба № 7 за минималните изисквания за здравословни и безопасни условия на труд на работните места и при използване на работното оборудване /Д.В.,бр.88/1999 год./.

4. При проверка на документите по оценката на риска се установи, че същата не обхваща работното оборудване (водната отоплителна инсталация). Предвид изложеното е наложително преразглеждането на оценката на риска на основание чл. 16, ал. 1, т. 1 от Закона за здравословни и безопасни условия на труд, във връзка с чл.55 от ЗЗБУТ, като оценката на риска да обхване всички елементи на работния процес, работно оборудване и организацията.

**Предприети мерки:**

* Дадени са предписания за всяко констатирано нарушение.
* За отстраняване на констатираното нарушение, посочено в т.4, на работодателя е съставен АУАН. Съставен е АУАН на работодателя и за работа без писмен трудов договор с пострадалото лице.